Α4-0327/96

Ψήφισμα σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, σχετικά με τις επιπτώσεις από την εξέλιξη της διεθνούς κατάστασης στον τομέα των κλωστοϋφαντουργικών και ειδών ενδύσεως της Κοινότητας (COM(95)0447 - C4-0460/95)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, σχετικά με τις επιπτώσεις από την εξέλιξη της διεθνούς κατάστασης στον τομέα των κλωστοϋφαντουργικών και ειδών ενδύσεως της Κοινότητας (COM(95)0447 - C4-0460/95 - COSO315),

- έχοντας υπόψη το ψήφισμά του της 10ης Απριλίου 1992 σχετικά με κοινοτική πρωτοβουλία που αφορά τις περιφέρειες που εξάρτώνται σε μεγάλο βαθμό από τον τομέα των κλωστοϋφαντουργικών και των ειδών ενδύσεων (RETEX) ((ΕΕ C 125 της 18.5.1992, σελ. 276)),

- έχοντας υπόψη το ψήφισμά του της 16ης Νοεμβρίου 1993 σχετικά με την GATT και την Ευρωπαϊκή Βιομηχανία Κλωστοϋφαντουργικών ((ΕΕ C 329 της 6.12.1993, σελ. 4)),

- έχοντας υπόψη το ψήφισμά του της 9ης Φεβρουαρίου 1994 σχετικά με την εισαγωγή της κοινωνικής ρήτρας στο μονομερές και πολυμερές σύστημα εμπορίου ((ΕΕ C 61 της 28.2.1994, σελ. 89)),

- έχοντας υπόψη το ψήφισμά του της 24ης Μαρτίου 1994 σχετικά με τα αποτελέσματα των πολυμερών εμπορικών διαπραγματεύσεων στο πλαίσιο του Γύρου της Ουρουγουάης της GATT ((ΕΕ C 114 της 25.4.1994, σελ. 25)),

- έχοντας υπόψη το ψήφισμά του της 24ης Μαρτίου 1994 σχετικά με τις συστάσεις του Ευρωπαϊκού Κοινοβουλίου προς την Επιτροπή που αφορούν τις διαπραγματεύσεις της Επιτροπής Εμπορικών Διαπραγματεύσεων της ΓΣΔΕ σχετικά με συμφωνία επί προγράμματος εργασίας για το εμπόριο και το περιβάλλον ((ΕΕ C 114 της 25.4.1994, σελ. 35)),

- έχοντας υπόψη την έκθεση της Επιτροπής Εξωτερικών Οικονομικών Σχέσεων και τη γνωμοδότηση της Επιτροπής Οικονομικής, Νομισματικής και Βιομηχανικής Πολιτικής (Α4-0327/96),

Α. επισημαίνοντας τις δυσκολίες που αντιμετωπίζει η βιομηχανία κλωστοϋφαντουργικών και ειδών ενδύσεως της Ένωσης λόγω εγγενών προβλημάτων και της παγκοσμιοποίησης της οικονομίας, καθώς επίσης και λόγω των διαφορών στον τομέα της περιβαλλοντικής πολιτικής στις διάφορες χώρες και λόγω του ανταγωνισμού ορισμένων αναπτυσσόμενων χωρών, οι οποίες δεν τηρούν τους βασικούς κανόνες της ΔΟΕ καθώς και τους διεθνείς κανόνες περί πνευματικής ιδιοκτησίας,

Β. διαπιστώνοντας ότι κατά την τελευταία δεκαετία η βιομηχανία κλωστοϋφαντουργικών και ειδών ενδύσεως έχασε 850.000 θέσεις απασχόλησης,από τις οποίες 600.000 κατά την τελευταία πενταετία, πράγμα που φανερώνει μία επιτάχυνση του ρυθμού ανεργίας στον τομέα αυτό,

Γ. εκτιμώντας ότι οι θέσεις εργασίας στον τομέα των κλωστοϋφαντουργικών προϊόντων και των ειδών ένδυσης είναι σε μεγάλο βαθμό θέσεις γυναικών και ότι αυτές πλήττονται ισχυρά από τη διαρθρωτική αλλαγή, την κατάργηση σταθερών θέσεων απασχόλησης στην Ευρωπαϊκή Ένωση και την ανάπτυξη ενός τομέα με χαμηλά ημερομίσθια στις αναπτυσσόμενες χώρες και κατά συνέπεια χρειάζεται να καλυφθούν επειγόντως ανάγκες στον τομέα της επανεκπαίδευσης και της δημιουργίας εναλλακτικών θέσεων εργασίας που θα απευθύνονται σε γυναίκες στις περιοχές με έντονη παράδοση στην κλωστοϋφαντουργία,

Δ. επισημαίνοντας ότι οι μελέτες που εκπόνησε η Επιτροπή προβλέπουν ότι η βιομηχανία κλωστοϋφαντουργικών και ειδών ενδύσεως στην ΕΕ θα συνεχίσει και κατά την προσεχή δεκαετία την αυτή φθίνουσα τάση και περιθωριοποίηση, με μαζική απώλεια θέσεων απασχόλησης ανάλογη προς αυτήν της προηγούμενης δεκαετίας, αύξηση των εισαγωγών και σταδιακή μετατόπιση της ευρωπαϊκής βιομηχανίας ειδών ενδύσεως εκτός της Ευρωπαϊκής Ένωσης,

Ε. εκτιμώντας ότι οι μεγάλες επιχειρήσεις μετατοπίζουν συνεχώς μεγαλύτερα τμήματα της παραγωγής κλωστοϋφαντουργικών προϊόντων στο εξωτερικό, λόγω χαμηλών ημερομισθίων σε διάφορες εξωκοινοτικές χώρες και με τον τρόπο αυτό παραβιάζονται κατάφωρα οι κοινωνικές και περιβαλλοντικές προδιαγραφές κυρίως στις ζώνες ελευθέρου εμπορίου και στις ελεύθερες ζώνες παραγωγής και επισημαίνοντας ότι η ανάπτυξη εξωτερικά ελεγχόμενων κωδίκων συμπεριφοράς για πολυεθνικές επιχειρήσεις αποτελεί το πρώτο βήμα για τη δημιουργία σταθερών και αξιοπρεπών θέσεων εργασίας,

ΣΤ. εκτιμώντας ότι οι κίνδυνοι για την υγεία και το περιβάλλον παρουσιάζονται πλέον σε όλα τα στάδια την παραγωγής και της μεταποίησης και ότι απαιτείται ένας ολοκληρωμένος μηχανισμός της περιβαλλοντικής και βιομηχανικής πολιτικής, ο οποίος να εκτείνεται από τη χρησιμοποίηση παρασιτοκτόνων στις καλλιέργειες βάμβακος και τις χρωστικές ουσίες και τα συντηρητικά κατά την μεταφορά και την επεξεργασία έως την αποφυγή επιβαρύνσεων του περιβάλλοντος κατά την απόρριψη αποβλήτων από κλωστοϋφαντουργικά προϊόντα,

Ζ. έχοντας υπόψη ότι η συνειδητοποίηση της ποιότητας, εκ μέρους του ευρωπαίου καταναλωτή, δεν αφορά πλέον σήμερα απλώς και μόνον την κομψότητα και την αντοχή αλλά επίσης και τη χρησιμοποίηση υγιεινών και φιλοπεριβαλλοντικών προϊόντων, και ότι πρωτοβουλίες όπως η ευρωπαϊκή εκστρατεία «Clean Clothes Campain», επιτρέπουν και συμβάλλουν σε αυτό, να συνειδητοποιήσουν, ακόμη περισσότερο οι καταναλωτές και οι καταναλώτριες ποια είναι τα προβλήματα του κλωστοϋφαντουργικού κλάδου και να επινοηθούν κατάλληλες από οικολογική και κοινωνική άποψη λύσεις,

Η. επισημαίνοντας τις σοβαρές συνέπειες των προβλημάτων που αντιμετωπίζει η βιομηχανία κλωστοϋφαντουργικών στην οικονομική δραστηριότητα και την απασχόληση σε ορισμένες περιφέρειες της Κοινότητας,

Θ. λαμβάνοντας υπόψη ότι η ευρωπαϊκή βιομηχανία κλωστοϋφαντουργικών προϊόντων και ειδών ένδυσης αποτελεί σημαντικό κρίκο μιας μακράς αλυσίδας βιομηχανικών δραστηριοτήτων στην Ευρωπαϊκή Ένωση, ξεκινώντας από την παραγωγή ινών και τη χημική βιομηχανία έως τη μηχανοποίηση και από την τεχνολογία των πληροφοριών μέσω της ανάπτυξης του λογισμικού έως τα συστήματα λιανικής πώλησης, παρέχοντας σημαντική απασχόληση στην Ευρωπαϊκή Ένωση,

Ι. αναγνωρίζοντας ότι κατά την τελευταία δεκαετία ο τομέας αυτός κατέβαλε προσπάθειες για την προσαρμογή των παραγωγικών του διαρθρώσεων με σκοπό τη βελτίωση της ανταγωνιστικότητάς του και του βαθμού εξειδίκευσης σε ορισμένους τομείς της παγκόσμιας ζήτησης σχετικούς με την μόδα, το σχέδιο, την ποιότητα και τις τεχνολογικές καινοτομίες,

ΙΑ. επισημαίνοντας ότι, παρά τις προσπάθειες αυτές, οι τεχνολογικές βελτιώσεις δεν επέτρεψαν να αντισταθμιστεί η διαφορά σε επίπεδο κόστους εργατικών με τις αναπτυσσόμενες χώρες ή με ορισμένες ανερχόμενες οικονομικές δυνάμεις[semigr ] πράγμα που οδηγεί, μολονότι παραμένει ο πρώτος εξαγωγέας καθώς και ο πρώτος ειαγωγέας παγκοσμίως κλωστοϋφαντουργικών προϊόντων, σε τεράστιο εμπορικό έλλειμμα (13.500 εκατ. Ecu 1994) με τον υπόλοιπο κόσμο,

ΙΒ. υπενθυμίζοντας ότι οι εξαγωγικές δυνατότητες της κοινοτικής βιομηχανίας κλωστοϋφαντουργικών εξακολουθεί να επηρεάζεται από τις δυσχέρειες πρόσβασης σε πολλές από τις σημαντικές αγορές στις οποίες σημειώνεται σημαντική αύξηση σε επίπεδο προϊόντων μεσαίας-υψηλής ποιότητος και προϊόντων πολυτελείας,

ΙΓ. επισημαίνοντας εν προκειμένω ότι η πρόσβαση στις αγορές αυτές αποδεικνύεται ουσιαστικά αδύνατη, λόγω απαγορευτικών τελωνειακών δασμών ή/και λόγω τεχνικών και διοικητικών εμποδίων, πράγμα που όχι μόνον απαγορεύει τις κοινοτικές εξαγωγές αλλά και καθιστά αδύνατο τον ανταγωνισμό των αγορών αυτών,

ΙΔ. επισημαίνοντας ότι ορισμένες τρίτες χώρες μετέρχονται μεθόδους προστατευτισμού με σκοπό να κρατούν τις αγορές αυτές δέσμιες (περιορισμοί της εξαγωγής πρώτων υλών ή εξαγωγή τους στη διπλή τιμή) πράγμα που δημιουργεί όχι μόνον άνιση κατανομή των πόρων σε παγκόσμιο επίπεδο αλλά και δυνατότητες για υπερπαραγωγή και μαζικές εξαγωγές,

ΙΕ. επισημαίνοντας την ιδιαίτερη σημασία της εντεινόμενης καταπολέμησης της απάτης στον τομέα των κλωστοϋφαντουργικών και, ειδικότερα, την ανάγκη εντοπισμού των εισαγόμενων κλωστοϋφαντουργικών προϊόντων στην Ένωση, παρακάμπτοντας τα προβλεπόμενα από τις διμερείς συμφωνίες ποσοτικά όρια μέσω ψευδών δηλώσεων προέλευσης ή ποιότητος των κλωστοϋφαντουργικών προϊόντων,

ΙΣΤ. επισημαίνοντας ότι η χρησιμοποίηση πλαστών ή εκδοθέντων κατά μη κανονικό τρόπο πιστοποιητικών προέλευσης συνεπάγεται επίσης την καταχρηστική δυνατότητα χρησιμοποίησης δασμολογικών ελαφρύνσεων που χορηγούνται στις χώρες που το δικαιούνται, ειδικότερα στις αναπτυσσόμενες χώρες, πράγμα που σημαίνει σοβαρή οικονομική ζημία για τις κοινοτικές επιχειρήσεις του τομέα,

ΙΖ. επισημαίνοντας ότι τόσο η σταδιακή ολοκλήρωση του τομέα των κλωστοϋφαντουργικών στο κεντρικό σύστημα τομέων της ΚΟΑ (GATT 1994), ολοκλήρωση που θα πραγματοποιηθεί σε τέσσερις φάσεις και σε μία δεκαετή περίοδο, καθώς και οι επιπτώσεις των νέων συμφωνιών για την τελωνειακή ένωση με την Τουρκία και ελεύθερου εμπορίου με τις χώρες της Κεντρικής και Ανατολικής Ευρώπης, και οι προβλέψιμες αλλαγές στον διεθνή ανταγωνισμό θα απαιτήσουν νέες προσπάθειες διαρθρωτικής προσαρμογής της κοινοτικής βιομηχανίας,

ΙΗ. επισημαίνοντας στο πλαίσιο αυτό τη σημασία και τη δυσκολία του καθορισμού των προϊόντων που πρόκειται να ελευθερωθούν κατά τη δεύτερη και τρίτη φάση της ολοκλήρωσης του συστήματος των τομέων της ΚΟΑ, ούτως ώστε να δοθεί χρόνος στην ευρωπαϊκή κλωστοϋφαντουργία να προβεί σε αναδιάρθρωση και με τον τρόπο αυτό να ελαχιστοποιηθεί το συνεπαγόμενο κοινωνικό κόστος,

ΙΘ. επισημαίνοντας ότι η ανάκτηση της ανταγωνιστικότητας της κοινοτικής βιομηχανίας πρέπει να χρησιμεύσει ως βάση για την προσαρμογή αυτή, μέσω της αύξησης της παραγωγικότητος (ειδικότερα χάρη στη χρησιμοποίηση νέων τεχνολογιών της κοινωνίας της πληροφόρησης) στο πλαίσιο ενός περισότερο ανοιχτού διεθνούς εμπορίου, με διαφανείς βάσεις στο πλαίσιο της ΚΟΑ και θα έπρεπε να προστατευθεί αποτελεσματικότερα η ευρωπαϊκή βιομηχανία από τον αθέμιτο ξένο ανταγωνισμό και τις απομιμήσεις,

Κ. υπενθυμίζοντας ότι η Κοινότητα αποδέχθηκε τον σταδιακό παροπλισμό της Συμφωνίας Πολυινων υπό τον όρο οι εμπορικές συναλλαγές κλωστοϋφαντουργικών προϊόντων να διέπονται από τις αρχές του συστήματος της ΚΟΑ,

ΚΑ. επισημαίνοντας, επί του θέματος αυτού, ότι το άρθρο 7 της Συμφωνίας σχετικά με τα κλωστοϋφαντουργικά προϊόντα και τα είδη ενδύσεως υποχρεώνει τα μέλη της ΚΟΑ να βελτιώσουν την πρόσβαση στην αγορά, να καθιερώσουν δίκαιους εμπορικούς όρους και να αποφύγουν κάθε είδους διακρίσεις ως προς τις εισαγωγές των προϊόντων αυτών,

ΚΒ. επισημαίνοντας την ιδιαίτερη σημασία των επιπτώσεων στην παραγωγή, την απασχόληση και την περιφερειακή ισορροπία της Κοινότητας που μπορούν να έχουν ορισμένες εμπορικές συμφωνίες πολυμερούς ή διμερούς χαρακτήρα (όπως λ.χ. η συμφωνία ΟΟΣΑ σχετικά με τις κανονικές συνθήκες ανταγωνισμού στον τομέα των ναυπηγείων, η συμφωνία σχετικά με την πρόσβαση των κατεργασμένων δερμάτων στην ιαπωνική αγορά, ή οι συμφωνίες με το Πακιστάν και την Ινδία σχετικά με την πρόσβαση στην αγορά των κλωστοϋφαντουργικών προϊόντων),

ΚΓ. επισημαίνοντας εν προκειμένω ότι το Ευρωπαϊκό Κοινοβούλιο θα έπρεπε να διαθέτει πραγματική εξουσία δημοκρατικού ελέγχου της κοινής εμπορικής πολιτικής, και ειδικότερα των πολυμερών ή διμερών εμπορικών συμφωνιών που μπορούν να έχουν σοβαρές οικονομικές, κοινωνικές ή περιφερειακές επιπτώσεις,

ΚΔ. εκτιμώντας ότι η βιομηχανία αυτή αξίζει ιδιαίτερης προσοχής, λόγω της σημασίας της για την απασχόληση στην Ένωση (2,3 εκατ. άτομα) και την σημαντική αλληλεξάρτηση του τομέα αυτού με το σύνολο της βιομηχανίας και τις υπηρεσίες,

ΚΕ. εκτιμώντας ότι είναι σκόπιμο η Κοινότητα να ενισχύσει τις προσπάθειες προσαρμογής και εξειδίκευσης της βιομηχανίας κλωστοϋφαντουργικών προϊόντων, τόσο στο εσωτερικό όσο και στις εξωτερικές της σχέσεις, ώστε ο τομέας να μπορεί να αντιμετωπίσει επιτυχώς τις προκλήσεις που θα αντιμετωπίσει στο προσεχές μέλλον από τις νέες παραγωγικές διαρθρώσεις σε παγκόσμια κλίμακα και τις νέες διαρθρώσεις των παγκόσμιων αγορών,

1. έχει την άποψη ότι η κοινοτική βιομηχανία κλωστοϋφαντουργικών προϊόντων έχει μέλλον υπό την προϋπόθεση ότι θα βελτιώσει, αφενός, την εσωτερική ανταγωνιστικότητα του τομέα και, αφετέρου, ότι η εφαρμογή του συστήματος τομέων της ΚΟΑ θα δημιουργήσει πραγματικές συνθήκες θεμιτού ανταγωνισμού και θα εξασφαλίσει την ουσιαστική πρόσβαση των ευρωπαϊκών επιχειρήσεων στις άλλες παγκόσμιες αγορές[semigr ]

2. διαπιστώνει ότι ο εκσυγχρονισμός της βιομηχανίας κλωστοϋφαντουργικών και ειδών ένδυσης στην Ευρώπη δεν πρέπει να κατευθύνεται μόνο προς τον κλασικό εξορθολογισμό, αλλά προς την περιφερειακή διαφοροποίηση, την μετατροπή των παραγωγικών ικανοτήτων και την ειδίκευση του εργατικού δυναμικού καθώς και προς την οικολογική κατεύθυνση των προϊόντων και των παραγωγικών μεθόδων[semigr ]

3. εκτιμά, στο πλαίσιο αυτό, ότι η ανακοίνωση της Επιτροπής χαρακτηρίζεται από έλλειψη αντικειμενικότητας, στο βαθμό που ότι δεν υπάρχει ένα πραγματικό και δυναμικό σχέδιο δράσης που να μπορεί να συμβάλει στην αποφυγή της παρακμής του τόσο σημαντικού αυτού τομέα της κοινοτικής βιομηχανίας, ο οποίος εξακολουθεί να παρέχει περισσότερες από 2 εκατ. θέσεις εργασίας[semigr ]

4. υπογραμμίζει ότι η συνέπεια της εξωτερικής εμπορικής πολιτικής της Ένωσης στον τομέα των κλωστοϋφαντουργικών προϊόντων και των ειδών ενδύσεως πρέπει να στηρίζεται στον καθορισμό και τη συνέχεια μιας διαφανούς και αποτελεσματικής στρατηγικής για την εξασφάλιση της ορθής εφαρμογής των εσωτερικών μέτρων και των διεθνών συμφωνιών και για την καταπολέμηση της απάτης σε επίπεδο εμπορικών συναλλαγών με τρίτες χώρες[semigr ]

5. υπενθυμίζει ότι οι διμερείς σχέσεις στον τομέα των κλωστοϋφαντουργικών προϊόντων πρέπει να προσαρμοσθούν στις απαιτήσεις της συμφωνίας για τα κλωστοϋφαντουργικά προϊόντα και τα είδη ενδύσεως της τελικής πράξης του Γύρου της Ουρουγουάης (κανόνες και τομείς της GATT 1994) και, ειδικότερα, να αποφεύγουν τους περιορισμούς και τις διακρίσεις ως προς την πρόσβαση στην αγορά[semigr ]

6. θεωρεί απαραίτητο ότι πρέπει, για λόγους ασφάλειας και συνέχισης των απαραίτητων προσπαθειών για την ολοκλήρωση της διαδικασίας αναδιάρθρωσης και προσαρμογής της κοινοτικής βιομηχανίας στις νέες διεθνείς συνθήκες που προκύπτουν από τον Γύρο της Ουρουγουάης, να διατηρηθεί το χρονοδιάγραμμα ελευθέρωσης και ολοκλήρωσης που συμφωνήθηκε προκειμένου να διαφυλαχθεί η ισορροπία μεταξύ δικαιωμάτων και υποχρεώσεων που προκύπτουν από τη συμφωνία[semigr ]

7. εφιστά την προσοχή της Επιτροπής και του Συμβουλίου στο ότι οποιαδήποτε ενδεχόμενη απόφαση σχετικά με την τροποποίηση του χρονοδιαγράμματος ολοκλήρωσης (επιτάχυνση) στο σύστημα της ΚΟΑ θα ´έπρεπε να ληφθεί χωρίς να «θυσιασθεί» ο τομέας των κλωστοϋφαντουργικών προϊόντων για την επίτευξη ταχύτερου ανοίγματος των αγορών τρίτων χωρών σε άλλους τομείς, αφού επί πλέον η προσπάθεια ελευθέρωσης θα επιβαρύνει όλες τις περιφέρειες της Ένωσης σε θέματα παραγωγής και απασχόλησης και εφόσον συσχετισθεί με πραγματικές βελτιώσεις που πρέπει να πραγματοποιηθούν ως προς την πρόσβαση των κοινοτικών επιχειρήσεων στην αγορά κλωστοϋφαντουργικών προϊόντων τρίτων χωρών[semigr ]

8. παρατηρεί ´ότι οι μελέτες που εκπονηθηκαν κατόπιν ανάθεσης της Επιτροπής για την ανάλυση των επιπτώσεων από την εφαρμογή των πορισμάτων του Γύρου της Ουρουγουάης στον τομέα των κλωστοϋφαντουργικών προϊόντων και των ειδών ενδύησεως δεν περιλαμβάνουν ανάλυση των περιφερειακών επιπτώσεων των εν λόγω συμφωνιών[semigr ] επιμένει συνεπώς η Επιτροπή να καλύψει τη σημαντική αυτή παράλειψη[semigr ]

9. θεωρεί ότι η συμφωνία τελωνειακής σύνδεσης με την Τουρκία, οι συμφωνίες εμπορικής ελευθέρωσης με τις χώρες της Κεντρικής και Ανατολικής Ευρώπης που είναι υποψήφιες να ενταχθούν στην Ένωση, οι συμφωνίες σύνδεσης με τις δημοκρατίες της πρώην ΕΣΣΔ και οι διμερείς συμφωνίες επί κλωστοϋφαντουργικών με την Ινδία, το Πακιστάν και την Κίνα, θα έχουν αποφασιστικές επιπτώσεις στις εισαγωγές της ΕΕ και τη μελλοντική ανάπτυξη του τομέα των κλωστοϋφαντουργικών[semigr ] καλεί την Επιτροπή να εκτιμήσει, με σχετική μελέτη, τις επιπτώσεις τους στην κοινοτική βιομηχανία, και από περιφερειακή άποψη, και της ζητεί να ενημερώνει κατ' έτος το Κοινοβούλιο επί των πορισμάτων της παρακολούθησης και του ελέγχου των συμφωνικών αυτών[semigr ]

10. ζητεί από την Επιτροπή, στα πλαίσια των εν εξελίξει διαπραγματεύσεων για την ένταξη της Κίνας στην ΚΟΑ, να εξασφαλίσει ελάχιστους όρους ισορροπίας για τον τομέα των κλωστοϋφαντουργικών, ειδικότερα, εξασφαλίζοντας την πραγματική πρόσβαση στην κινεζική αγορά με ριζική μεταβολή των σημερινών (αυθαίρετων και μεροληπτικών) διαδικασιών εισαγωγής, την εγκατάλειψη της πολιτικής διπλάσιας τιμής για τις πρώτες ύλες και την απαγόρευση διάθεσης στο εμπόριο κλωστοϋφαντουργικών προϊόντων που κατασκευάζονται στις φυλακές, σύμφωνα με το εδάφιο ε) του άρθρου 20 της GATT[semigr ]

11. επιβεβαιώνει την άποψή του ότι η θέση της Κοινότητας στις διεθνείς διαπραγματεύσεις θα ενισχυόταν εάν το Ευρωπαϊκό Κοινοβούλιο ενημερωνόταν συστηματικά και του εζητείτο να γνωμοδοτήσει προ της συνάψεως εμπορικών συμφωνιών πολυμερούς ή διμερούς χαρακτήρος «μεγάλης σημασίας»[semigr ]

12. ζητεί από την Επιτροπή να εντείνει την προσοχή της όσον αφορά τη διαδικασία της εφαρμογής του συστήματος ΚΟΑ σε επίπεδο ποσοτικών περιορισμών που επηρεάζουν τις κοινοτικές εξαγωγές σε τρίτες χώρες και την καλεί να υποβάλει σχετική έκθεση[semigr ]

13. ζητεί από την Επιτροπή να εκπονήσει μελέτη για τον εντοπισμό και την ανάλυση των επιπτώσεων των εμπορικών φραγμών που δυσχεραίνουν την πρόσβαση των κοινοτικών κλωστοϋφαντουργικών προϊόντων στην αγορά των τρίτων χωρών με μεγαλύτερο αναπτυξιακό δυναμικό από την ζήτηση κλωστοϋφαντουργικών προϊόντων και ειδών ενδύσεως[semigr ]

14. θεωρεί ότι η καταπολέμηση της απάτης στο εξωτερικό εμπόριο κλωστοϋφαντουργικών προϊόντων και ειδών ενδύσεως αποτελεί βασική προτεραιότητα[semigr ] και, υπογραμμίζει ότι η ύπαρξη του TAFI (Πρωτοβουλία Καταπολέμησης της Απάτης στον τομέα των κλωστοϋφαντουργικών προϊόντων) όχι μόνο επέτρεψε την πραγματοποίηση αποστολών ελέγχου σε τρίτες χώρες αλλά και την συνεχή και συστηματική συλλογή και ανάλυση οικονομικών στοιχείων από ειδικευμένους επιστήμονες του τομέα[semigr ]

15. θεωρεί ότι η Ένωση πρέπει να διαθέτει όλα τα απαιτούμενα μέσα για την αποτελεσματικότερη καταπολέμηση της απάτης και των ανωμαλιών στον κλωστοϋφαντουργικό τομέα, τόσο σε επίπεδο της πρόληψης (πληροφόρηση και κατάρτιση των αρμόδιων υπηρεσιών των κρατών μελών) της εξακρίβωσης (συμμετοχή των κρατών μελών στους επιτόπιους ελέγχους) ή των συνεπειών της απάτης (διαβουλεύσεις με τις τρίτες χώρες με στόχο την «αποκατάσταση» των ποσσοτήτων που έχουν εισαχθεί παράνομα στην Ένωση).

16. υποστηρίζει τη συγχρηματοδότηση μιας μονάδας για την καταπολέμηση της απάτης από τον κοινοτικό προϋπολογισμό (θέση Α-3532 TAFI) στο πλαίσιο της συνεργασίας μεταξύ της Κοινότητας και της κοινοτικής βιομηχανίας[semigr ] θεωρεί συνεπώς ότι θα έπρεπε οι μελλοντικές δραστηριότητες της μονάδας αυτής να κατευθύνονται προς την ανάπτυξη των φυσικών και τεχνικών μέσων για τη βελτίωση της αποτελεσματικότητας των μεθόδων ελέγχου των διεθνών συναλλαγών κλωστοϋφαντουργικών προϊόντων[semigr ]

17. εφιστά την προσοχή της Επιτροπής και των κρατών μελών στο γεγονός ότι η απάτη και οι ανωμαλίες παρατηρούνται συνήθως στα προτιμησιακά καθεστώτα που εφαρμόζονται στις αναπτυσσόμενες χώρες (ΣΓΠ), κυρίως όσον αφορά την αυθεντικότητα των πιστοποιητικών καταγωγής των προϊόντων[semigr ] στο σημείο αυτό υπενθυμίζει ότι η μη εφαρμογή των μεθόδων διοικητικής συνεργασίας που εγγυάται την καλή λειτουργία του πολυετούς προγράμματος γενικευμένων προτιμήσεων μπορεί να δικαιολογήσει την πλήρη ή μερική κατάργηση των πλεονεκτημάτων του συστήματος σύμφωνα με τις διατάξεις του άρθρου 9 του κανονισμού (ΕΚ) αριθ. 3281/94[semigr ]

18. τονίζει ότι η υποχρέωση συνεργασίας στον τομέα των διοικητικών μεθόδων και αμοιβαίας βοήθειας στον τομέα των τελωνείων αποτελεί βασικό στοιχείο για την καλή λειτουργία της συμφωνίας σχετικά με τη δημιουργία τελωνειακής ένωσης μεταξύ της ΕΕ και της Τουρκίας και ζητεί από τις τουρκικές αρχές να εφαρμόζουν όλα τα διαθέσιμα φυσικά και τεχνικά μέσα προκειμένου να θέτουν υπό έλεγχο τα προβλήματα της απάτης και της εκτροπής των εμπορικών συναλλαγών που θα μπορούσαν να προκύψουν από τη θέση σε ισχύ της τελωνειακής ένωσης[semigr ]

19. υπογραμμίζει ότι η θέση του προϋπολογισμού Β7-852 (πρόσβαση στην αγορά των τρίτων χωρών) αποτελεί βασικό μέσο της νέας «επιθετικής» στρατηγικής της Ένωσης για τη βελτίωση της πρόσβασης των ευρωπαϊκών κλωστοϋφαντουργιών στην αγορά τρίτων χωρών (COM(96)0053) και για το λόγο αυτό υποστηρίζει, στο πλαίσιο της διαδικασίας του προϋπολογισμού 1997, την επανεγγραφή των πιστώσεων που πρότεινε η Επιτροπή στο προσχέδιο του προϋπολογισμού[semigr ]

20. αναγνωρίζει ότι οι διαφορετικές ως προς την αυστηρότητα απαιτήσεις στο θέμα της προστασίας του περιβάλλοντος και της κοινωνικής πολιτικής καθώς και η μη συμμόρφωση προς τους κανόνες περί πνευματικής ιδιοκτησίας και τους βασικούς κανόνες της ΔΟΕ αποτελούν σημαντικό στοιχείο στρέβλωσης του ανταγωνισμού στον τομέα αυτό[semigr ]

21. ζητεί να συνεχιστούν οι προσπάθειες που αποσκοπούν στην προσέγγιση της νομοθεσίας στον τομέα του περιβάλλοντος, τόσο στο πλαίσιο της Ένωσης όσο και στο πλαίσιο των ΠΟΕ, προκειμένου να αποφευχθεί το ενδεχόμενο διεύρυνσης των μεταξύ τους διαφορών[semigr ]

22. καλεί την Επιτροπή και τα κράτη μέλη της Ένωσης να αναλάβουν τις απαραίτητες πρωτοβουλίες ώστε στην Υπουργική Διάσκεψη της ΠΟΕ στη Συγκαπούρη να αρχίσει σοβαρός διάλογος όσον αφορά τη σχέση μεταξύ της τήρησης ελάχιστων κοινωνικών μέτρων και του διεθνούς εμπορίου, τηρώντας κυρίως τις συμβάσεις που έχουν συναφθεί στο πλαίσιο της ΔΟΕ[semigr ]

23. τονίζει ότι η κοινωνική εξασφάλιση των εργαζομένων που έχουν πληγεί από τη διαρθρωτική αλλαγή του τομέα κλωστοϋφαντουργικών προϊόντων και ειδών ένδυσης (κυρίως γυναίκες με μικρή ειδίκευση) πρέπει να αποτελεί επίσης αναπόσπαστο μέρος της βιομηχανικής πολιτικής, όπως άλλωστε ο συνυπολογισμός των ιδιαίτερων οικονομικών και κοινωνικών προβλημάτων στις περιοχές με έντονη εξάρτηση από τον τομέα αυτό[semigr ]

24. εφιστά την προσοχή της Επιτροπής και του Συμβουλίου στη σημασία της έρευνας, ειδικότερα για την ευρωπαϊκή κλωστοϋφαντουργία, προκειμένου να αναχαιτιστούν οι μαζικές μετατοπίσεις και να ενισχυθεί η ανταγωνιστικότητα του κλάδου αυτού. Επιθυμεί μεγαλύτερο συντονισμό των εθνικών ερευνών στον εν λόγω τομέα[semigr ]

25. ζητεί από την Επιτροπή να προσδίδει ίση, αν όχι μεγαλύτερη, σημασία στη βιομηχανία κλωστοϋφαντουργικών προϊόντων και ειδών ένδυσης της ΕΕ σε όλες τις συζητήσεις και τα προγράμματα και να υποστηρίζει τα συμφέροντα της κλωστοϋφαντουργίας στις διεθνείς διαπραγματεύσεις με την ίδια θέρμη με την οποία υποστηρίζει άλλες οικονομικές δραστηριότητες[semigr ]

26. υποστηρίζει ότι πρέπει να υπάρχει μεγαλύτερη υποχρέωση κοινοποίησης των ουσιών που χρησιμοποιούνται κατά την κατασκευή και επεξεργασία των κλωστοϋφαντουργικών προϊόντων και ειδών ένδυσης (δήλωση παραγωγής) και ζητεί από την Επιτροπή να προτείνει αντίστοιχα κριτήρια που θα ικανοποιούν τις απαιτήσεις της προστασίας του καταναλωτή και του περιβάλλοντος και θα είναι εξίσου δεσμευτικά για τα προϊόντα εισαγωγής και τα εγχώρια προϊόντα[semigr ]

27. ζητεί στο πλαίσιο αυτό από την Επιτροπή να υποβάλει προτάσεις για το ευρωπαϊκό σήμα ποιότητας, εξασφαλίζοντας στον καταναλωτή τη βεβαιότητα ότι τα προϊόντα που αγοράζει στο εσωτερικό της ΕΕ δεν περιέχουν καρκινογόνες χρωστικές ουσίες, ύποπτες χλωριούχες ενώσεις ή κατάλοιπα παρασιτοκτόνων[semigr ]

28. καλεί την Επιτροπή να συντάξει έκθεση σχετικά με την ενδεχόμενη απασχόληση ανηλίκων στον τομέα της κλωστοϋφαντουργίας και των ειδών ενδύσεως εντός της Ευρωπαϊκής Ένωσης[semigr ]

29. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις και τα κοινοβούλια των κρατών μελών.